section_heading: Radnja
paragraph_text: Idućeg je dana Simba bio u kanjonu sa stricem, te mu ovaj kaže da pričeka tamo zbog jednog iznenađenja za njega i Mufasu. Otišao je dati znak hijenama (iste tri koje su napale mladunce) da pokrenu stampedo gnuova na rubu kanjona. Simba je pokušao pobjeći stampedu koji ga je sustizao pa se popeo na osušeno stablo. Scar je u međuvremenu upozorio Mufasu da je Simba u nevolji te zajedno otrče do kanjona i Mufasa ulazi u stampedo. Uspio je izvući Simbu, ali krdo trčećih gnuova ga je povuklo natrag. Iskočio je i počeo se penjati po strmoj stijeni dok je Simba počeo trčati prema vrhu da mu pomogne. Mufasa je došao pred vrh, gdje ga je Scar dočekao pogledom punim mržnje i gađenja. Kada ga je Mufasa zamolio za pomoć, Scar je zario pandže u njegove šape i bacio ga sa stijene. Prestravljeni je Simba vidio oca kako pada natrag u stampedo i odmah se spustio niz kanjon, ali ga pronalazi mrtvog. U tom trenu se pojavio Scar i potresenog nećaka optužio za očevu smrt, te mu govori da pobjegne i nikad se ne vrati. Naivni Simba tada bježi. Kada se dovoljno udaljio, Scar zapovijedi hijenama da ga ubiju, ali nisu uspjele stigavši do podnožja punom trnja, kroz koji se Simba probijao, no ipak su prešutjele Scaru za to, a Simba je bježao sve dalje i dalje. Scar je lavicama prenio "tužnu" vijest da su Simba i Mufasa mrtvi. Kao nasljednik, Scar je preuzeo prijestolje i označio novu eru u kojoj se hijene i lavovi udruže i žive zajedno. Rafiki, gledajući taj prizor s obližnjeg mjesta i uvjeren da je Simba mrtav, pređe rukom preko slike Simbe, malo ju razmazujući.